# Casa-fàbrica Mestres

La casa-fàbrica Mestres és un edifici situat al carrer de Joaquín Costa, 42 i 44 del Raval de Barcelona. Com que no està catalogat, li correspon la categoria D (bé d'interès documental), atorgada per defecte a tots els edificis del districte de Ciutat Vella.

## Història

El 1853, el fabricant de llits de ferro i altres objectes decoratius Josep Mestres i Termes anunciava el seu establiment al carrer de Petritxol, 2, traslladat el 1857 al carrer de la Portaferrissa, 16.
El 1861, Mestres va adquirir en emfiteusi dues parcel·les, una a Francesca Vidal, vídua del fabricant de teixits Francesc Lloberas, al seu fill Joaquim, i als fills de Domènec Soley, i una altra al comerciant i terratinent Rafael Sabadell i Permanyer, i va demanar permís per a construir-hi un edifici a l'actual núm. 44, segons el projecte del mestre d'obres Felip Ubach, on va instal·lar la seva fàbrica i el 1867 va traslladar el despatx de vendes del carrer de la Portaferrissa.
El 1863, va presentar un nou projecte del mateix autor per a la planta baixa del núm. 42, remuntada amb quatre pisos el 1865. El 1863, Ubach també es va encarregar del projecte del núm. 40, primer de planta baixa, i l'any següent amb quatre pisos. Finalment, el 1873, Mestres va vendre la finca del núm. 44 a Dolors Pujol de Senillosa i de Gayolà (representada pel seu pare Arcadi Pujol de Senillosa i de Vedruna), i el 1875, la del núm. 42 a Feliu Mirabent i Mitjà, i la del núm. 40 a Llorenç Grenzner i Fellner, germà del pintor Eduard Grenzner i Fellner. En aquella època, Mestres s'estava divorciant de la seva esposa Dolors Vargas, a qui havia de passar la pensió d'aliments.
A principis del segle xx, els antics locals industrials eren llogats per la Junta Municipal d'Ensenyament Primari.

## Descripció

És un conjunt de dos edificis «siamesos» de planta baixa amb entresol i quatre pisos, amb nou obertures per planta. La façana està dividida en tres cossos: el de l'esquerra, originalment destinat a fàbrica, i els dos restants (un a cada finca), a habitatges.

## Referències

* ↑ «Fitxa 0 de Ciutat Vella». Catàleg de Patrimoni. Ajuntament de Barcelona.
* ↑ «Fitxa 0 de Ciutat Vella». Catàleg de Patrimoni. Ajuntament de Barcelona.
* ↑ «Diario de Barcelona» p. 7184, 09-10-1853.
* ↑ «Diario de Barcelona (edición mañana)» p. 460, 17-01-1857.
* ↑ El Consultor. Nueva guía de Barcelona, 1857, p. 188, 345, anuncis.
* ↑ «Francisca Vidal Escaix». geneanet. oscarmira.
* ↑ «Francisco Lloberas Gelpí». geneanet. oscarmira.
* ↑ AHPB, notari Magí Soler i Gelada, 06-03-1861.
* ↑ «Rafael Sabadell i Permanyer». geneanet. Montserrat Garriga.
* ↑ AHPB, notari Lluís Gonzaga Pallós, 06-03-1861.
* ↑ «José Mestres. Joaquin Costa 44. Edificar una casa». Q127 Foment 1132 bis C. AMCB.
* ↑ «Diario de Barcelona (edición mañana)» p. 11617, 17-12-1867.
* ↑ «Permís a José Mestres per edificar una casa al c. Joaquin Costa, 42». Q127 Foment 1350 bis C. AMCB, 07-02-1863.
* 1 2 «Carrer Joaquim Costa 42-44». Carta Arqueològica de Barcelona. Servei d'Arqueologia de Barcelona (CC-BY-SA via OTRS).
* ↑ Q127 Foment 1350 bis C, 16-08-1865.
* ↑ Q127 Foment 1412 C, 19-10-1863.
* ↑ «Permís a José Mestres per edificar una casa al c. Joaquin Costa, 40». Q127 Foment 1517 C. AMCB, 10-08-1864.
* ↑ «Arcadi PUJOL DE SENILLOSA y de VEDRUNA». geneanet. Martín Rodríguez.
* ↑ AHPB, notari Miquel Martí i Sagristà, manual 1.359/23, f. 877-892, 07-06-1873.
* 1 2 3 Anuario-Riera, 1896, p. 410.
* ↑ AHPB, notari Plàcid Contreras, 08-05-1875.
* ↑ AHPB, notari Constantí Gibert, 16-01-1875.
* ↑ Diario de Barcelona (edición mañana), 01-06-1875, p. 4692.
* ↑ Diario de Barcelona (edición mañana), 23-02-1889, p. 2399.
* ↑ Gaceta municipal de Barcelona, 11-11-1914, p. 2.

## Vegeu també

* Casa-fàbrica Lloberas
* Casa-fàbrica Rogent-Lloberas
* Casa-fàbrica Soley
* Casa Gayolà
* Casa-fàbrica Martí i Salarich
* Casa-fàbrica Julibert